
ΓΝΩΜΟΔΟΤΗΣΗ
Η Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
<RepeatBlock-Dec>
1.	σημειώνει ότι, σε σύγκριση με το 2022, ο αριθμός υποθέσεων της Ευρωπαϊκής Εισαγγελίας σχεδόν διπλασιάστηκε το 2023 και ανήλθε σε 1 927 ενεργές έρευνες· επικροτεί τις γόνιμες δραστηριότητες της Ευρωπαϊκής Εισαγγελίας το 2023, οι οποίες περιλάμβαναν 139 απαγγελίες κατηγοριών, 339 υποθέσεις που σχετίζονται με τον ΦΠΑ και περισσότερες από 200 έρευνες σχετικά με την εφαρμογή του NextGenerationEU· σημειώνει περαιτέρω ότι η Ευρωπαϊκή Εισαγγελία άρχισε να φέρνει ενώπιον των εθνικών δικαστηρίων περισσότερους δράστες απάτης της ΕΕ· 
2.	επαινεί τη στενή συνεργασία μεταξύ της Ευρωπαϊκής Εισαγγελίας και του Ελεγκτικού Συνεδρίου, ιδίως όσον αφορά τον εντοπισμό τυχόν υπονοιών για αξιόποινες πράξεις που εμπίπτουν στην αρμοδιότητά του και στις οποίες εμπλέκονται συμμετέχοντα κράτη μέλη·3.	εκφράζει την ικανοποίησή του για την αύξηση των πιστώσεων για τον προϋπολογισμό της Ευρωπαϊκής Εισαγγελίας το 2023, οι οποίες ανήλθαν συνολικά σε 64,6 εκατομμύρια EUR, γεγονός που επέτρεψε την αύξηση του προσωπικού κατά 11 % το έτος αυτό· αναγνωρίζει ότι η επιτάχυνση της εκταμίευσης της χρηματοδότησης του NextGenerationEU, η ταχεία αύξηση του φόρτου εργασίας της Ευρωπαϊκής Εισαγγελίας —με αύξηση των υποθέσεων κατά 70 % και των ερευνών κατά 58 % μεταξύ 2022 και 2023— και η αύξηση του αριθμού των μελών της προβλέπεται να αποτελέσουν επιπλέον επιβάρυνση για τους πόρους της· υπογραμμίζει ότι είναι σημαντικό να αυξηθεί η χρηματοδότηση και να ενισχυθεί το προσωπικό της Ευρωπαϊκής Εισαγγελίας, ώστε να μπορεί να καταπολεμά αποτελεσματικά το οργανωμένο έγκλημα, να προστατεύει τα οικονομικά συμφέροντα της ΕΕ και να προασπίζει το κράτος δικαίου, τα οποία αποτελούν βασικές προτεραιότητες της ΕΕ· εκφράζει τη λύπη του για το γεγονός ότι η πρόταση της Επιτροπής για τον προϋπολογισμό της Ευρωπαϊκής Εισαγγελίας για το 2025 και η θέση του Συμβουλίου δεν διασφαλίζουν επαρκείς πόρους για την εκπλήρωση της εντολής του οργανισμού· τονίζει ότι η δραστηριότητα της Ευρωπαϊκής Εισαγγελίας έχει σημαντική οικονομική απόδοση για την ΕΕ, όπως καταδεικνύεται από τις κατασχέσεις ύψους 1,5 δισεκατομμυρίων EUR το 2023, και ζητεί ειδική αύξηση της χρηματοδότησης στο πλαίσιο του επόμενου πολυετούς δημοσιονομικού πλαισίου (ΠΔΠ) 2028-2034, ώστε να διασφαλιστεί ότι μπορεί να συνεχίσει να εκπληρώνει τους στόχους και τις υποχρεώσεις της·
4.	αναγνωρίζει τη σημασία της υιοθέτησης μιας ολιστικής προσέγγισης για την καταπολέμηση του εγκλήματος του λευκού κολάρου, όπως η απάτη και η διαφθορά, και των πιο συμβατικών μορφών εγκληματικότητας, όπως η διακίνηση ναρκωτικών και η εμπορία ανθρώπων, καθώς συχνά συνδέονται μεταξύ τους· υπενθυμίζει το γεγονός ότι, στην επικείμενη έκθεση αξιολόγησής της, η Επιτροπή θα πρέπει να αναλύσει προσεκτικά σε ποιες κατηγορίες εγκλημάτων πρέπει να επεκταθεί η εντολή της Ευρωπαϊκής Εισαγγελίας προκειμένου αυτή να είναι καλύτερα εξοπλισμένη για την εκπλήρωση του ρόλου της· εν τω μεταξύ, η υφιστάμενη αρμοδιότητα της Ευρωπαϊκής Εισαγγελίας να διερευνά το οργανωμένο έγκλημα και τη νομιμοποίηση εσόδων από παράνομες δραστηριότητες, όταν συνδέεται με απάτη εις βάρος των οικονομικών συμφερόντων της ΕΕ, θα πρέπει να υποστηρίζεται μέσω επαρκών πόρων και αποτελεσματικής συνεργασίας με την Ευρωπόλ, ενώ θα πρέπει επίσης να αναλυθεί ο τρόπος με τον οποίο οι επιχειρήσεις και οι έρευνες της Ευρωπαϊκής Εισαγγελίας μπορούν να καταστούν αποδοτικότερες και αποτελεσματικότερες, και να υποβληθεί νομοθετική πρόταση που θα συνοδεύει την αξιολόγηση· υπενθυμίζει, στο πλαίσιο αυτό, τα σχέδια του Επιτρόπου McGrath για επιτάχυνση της αξιολόγησης·
5.	υπογραμμίζει τον ουσιαστικό ρόλο που έχει η ανάκτηση περιουσιακών στοιχείων για τη δημιουργία ενός αξιόπιστου αποτρεπτικού παράγοντα για το οργανωμένο έγκλημα· εκφράζει την ικανοποίησή του για τη συμμετοχή της Ευρωπαϊκής Εισαγγελίας σε διεθνή δίκτυα για την περαιτέρω προώθηση των επιχειρήσεων ανάκτησης περιουσιακών στοιχείων· τονίζει την ανάγκη να καλέσει η Επιτροπή την Ευρωπαϊκή Εισαγγελία να συμμετάσχει στο νεοσυσταθέν δίκτυο συνεργασίας για την ανάκτηση και τη δήμευση περιουσιακών στοιχείων· σημειώνει ότι η έγκαιρη και αποτελεσματική διερεύνηση και δίωξη εγκλημάτων που σχετίζονται με την απάτη μπορεί να αποφέρει σημαντική εξοικονόμηση πόρων για τον προϋπολογισμό της Ένωσης και για τους προϋπολογισμούς των κρατών μελών·
6.	τονίζει τον σημαντικό ρόλο της Ευρωπαϊκής Εισαγγελίας στην προσέγγιση της Ένωσης για την καταπολέμηση της διαφθοράς και της κατάχρησης κονδυλίων της Ένωσης· εκφράζει την ικανοποίησή του για τη συμμετοχή 24 κρατών μελών στην Ευρωπαϊκή Εισαγγελία και καλεί και τα υπόλοιπα κράτη μέλη να συμμετάσχουν, καθώς διαφορετικά θα στερηθούν τη δυνατότητα έμμεσης διαχείρισης των κονδυλίων της ΕΕ· καλεί την Επιτροπή να παρακολουθεί στενά το επίπεδο συνεργασίας των κρατών μελών με την Ευρωπαϊκή Εισαγγελία σε μεταγενέστερες εκθέσεις και να συνεχίσει να συμμετέχει σε ενεργό διάλογο με τα μη συμμετέχοντα κράτη μέλη για την αποτελεσματική διευκόλυνση της Ευρωπαϊκής Εισαγγελίας κατά την εκτέλεση των καθηκόντων της· τονίζει ότι ο διάλογος αυτός θα πρέπει να είναι συνεχής με τα κράτη μέλη που συμμετέχουν ήδη στην Ευρωπαϊκή Εισαγγελία, προκειμένου να αντιμετωπιστούν οι δυσκολίες που αντιμετωπίζουν στην καταπολέμηση των παραβιάσεων του κράτους δικαίου και της διαφθοράς και να υποστηριχθούν στην πρακτική εφαρμογή των σχετικών συστάσεων στις ετήσιες εκθέσεις για το κράτος δικαίου· επαναλαμβάνει, ωστόσο, ότι η συμμετοχή στην Ευρωπαϊκή Εισαγγελία θα πρέπει να αποτελεί προϋπόθεση για τη λήψη κονδυλίων της ΕΕ, και τονίζει εκ νέου την ανάγκη επέκτασης της εντολής της Ευρωπαϊκής Εισαγγελίας· εκφράζει την ικανοποίησή του για τη συμμετοχή της Σουηδίας και της Πολωνίας στην Ευρωπαϊκή Εισαγγελία, η οποία επιβεβαιώθηκε τον Ιανουάριο και τον Ιούλιο του 2024 αντίστοιχα·
7.	εκφράζει την ικανοποίησή του για τον διορισμό 8 νέων Ευρωπαίων Εισαγγελέων και 35 νέων Ευρωπαίων Εντεταλμένων Εισαγγελέων στην Ευρωπαϊκή Εισαγγελία το 2023· επαναλαμβάνει ότι η Ευρωπαϊκή Εισαγγελία μπορεί να εκπληρώσει τον ρόλο της μόνο εάν διαθέτει πλήρη δικαστική ανεξαρτησία, η οποία απορρέει από μια αξιοκρατική και αντικειμενική διαδικασία διορισμού· ενθαρρύνει τα κράτη μέλη να συμβάλουν στην πλήρη ανεξαρτησία της Ευρωπαϊκής Εισαγγελίας στο πλαίσιο αυτό·
8.	ενθαρρύνει τη συνεχή και ενισχυμένη συνεργασία μεταξύ της Ευρωπαϊκής Εισαγγελίας και της OLAF, σύμφωνα με τους αντίστοιχους κανονισμούς τους, και την υποχρέωση της OLAF να αναφέρει, χωρίς αδικαιολόγητη καθυστέρηση, υπόνοιες εγκληματικής συμπεριφοράς στην Ευρωπαϊκή Εισαγγελία, προκειμένου να μπορέσει να αντιμετωπίσει την απάτη, τη διαφθορά και το οικονομικό έγκλημα που θίγουν τα οικονομικά συμφέροντα της Ένωσης· υποστηρίζει την περαιτέρω ανάπτυξη κοινών πρωτοβουλιών, την ανταλλαγή πληροφοριών και τις συντονισμένες δράσεις μεταξύ της Ευρωπαϊκής Εισαγγελίας και της OLAF, δεδομένου ότι η συνεργασία αυτή είναι ζωτικής σημασίας για την ενίσχυση της προστασίας των οικονομικών συμφερόντων της ΕΕ και της καταπολέμησης του οικονομικού εγκλήματος από την Ένωση και για τη διασφάλιση της αποτελεσματικής και αποδοτικής χρήσης των πόρων της Ένωσης.
</RepeatBlock-Dec>

